Cuneiform Tablet Kt 91/k 289 (AKT 8 81)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
a-na en-um-a-šùr da-dí-a ḫi-na-a i-dí-a-bi₄-im a-ku-a ù a-ta-a qí-bi₄-ma um-ma e-la-ma-ma a-na lu-qú-tí-ku-nu AN.NA ú TÚG.ḪI.A ša ì-lí-a-lúm ir-de₈-a-ni i-nu-mì ni-mì-ig-ru-ma AN.NA ú TÚG.ḪI.A al-qé-ú šu-ma kà-ru-um ša-du-a-tám il₅-té-qé i-na KÙ.BABBAR-áp ì-lí-a i-na ša na-ru-qí-šu la-qé-ep lá-qá-am qá-bi-a-ku ṭup-pá-ak-nu ḫa-ar-ma-am ú-kà-al a-na-kam a-na kà-ri-im a-tù-ur um-ma a-na-ku-ma lu-qú-tum i-a-tum mì-šu-um ša-du-a-tám tù-ša-dí-a um-ma šu-nu-ma lu-qú-tum a-na ša ì-lí-a ša-ak-na-at-ma nu-ša-dí um-ma a-na-ku-ma lá-at-ma lu-qú-tum lu i-a-tù-ni ú a-le-ma a-na kà-ri-im ša-du-a-tám il₅-té-qé-ú ú-la ig-da-am-lu-ni 36 ma-na AN.NA il₅-qé-ú ŠÀ.BA 6 ma-na ki-iš-da-at ku-ni-lim ú-ṣa-ḫe-er a-ḫu-ú-a a-tù-nu 30 ma-na AN.NA ma-lá dá-tí-šu mu-ṭé-e-šu ú ni-is-ḫa-tí-šu i pá-ni-ma šé-bi₄-lá-nim-ma a-na-kam i KÙ.BABBAR-pì-ku-nu lá a-lá-qé mì-šu-um áš-ta-na-pá-ra-ku-nu-tí-ma šé-bu-lam lá ta-mu-a